google/wiki40b huggingface dataset:
טירת שאבאן

טירת שאבאן (בצרפתית: Château de Chabannes) היא כינויו של מבנה בכפר שאבאן (Chabannes) בקומונת סן-פייר-דה-פורסאק (צר'), במחוז קרס שבמרכז צרפת.

היסטוריה

בתקופת מלחמת העולם השנייה, לאחר כיבוש צרפת על ידי גרמניה הנאצית ב-1940, פעל במבנה בית ילדים שאליו הובאו כ-400 ילדים יהודים לשם הסתרתם מפני הנאצים וצרפת של וישי, משתפי הפעולה עם הנאצים. את בית הילדים הפעילו אנשי אוז"ה. מנהל בית הילדים היה פליקס שברייה, מפעילי אוז"ה, שלימים קיבל על פעילותו זו את אות חסיד אומות העולם מיד ושם.
בסוף אוגוסט 1942 נערכה פשיטה של ז'נדרמים צרפתים על בית הילדים בטירת שאבאן, עצרה מספר אנשי צוות וילדים, והם נשלחו למחנות ההשמדה הנאציים במזרח אירופה, שם נספו כולם למעט שניים. שברייה קיבל לידיו רשימת שמות של ילדים יהודים, והצטווה להסגירם לידי המשטרה הצרפתית. הוא ניצל אי דיוקים ברשימה כדי לטעון שלגבי חלק מהילדים, הוא אינו יודע היכן הם, ולגבי האחרים, הם נמלטו. בין הילדים ברשימה היה הרברט אודנהיימר (Odenheimer), ששמו נרשם בטעות "אופנהיימר" (Oppenheimer).
אחרי 31 באוגוסט 1942 פוּזרו רוב הילדים ששמותיהם הופיעו באותה רשימה בין משפחות נוצריות.
בסוף 1943 החליט ארגון האוז"ה לסגור את בית הילדים מחשש לשלום הילדים ולפזר את הילדים במקומות מסתור חלופיים. חלק מהילדים השוהים בבית הילדים פוזרו בין בתיהם של נוצרים שהצילו אותם עד תום השואה, וחלק מהילדים הוברחו לשווייץ, בסיוע נוצרים. חלק מנוצרים מצילים אלה קיבלו לימים את אות חסיד אומות העולם מיד ושם.
אליפות הזוגות של NXT

היסטוריה

האליפות הוצגה לראשונה ב-23 בינואר 2013, בתוכנית NXT שבה האורח המיוחד היה מתאבק העבר שון מייקלס שהכריז שטורניר זוגות יקבע את אלופי הזוגות הראשונים של הארגון. בהקלטות של התוכנית ב-31 בינואר (ששודרה ב-13 בפברואר), הבריטיש אמבישן (אדריאן נוויל ואוליבר גריי) ניצחו את משפחת וויאט (לוק הארפר ואריק רואן) והפכו לאלופי הזוגות הראשונים של NXT. לעומת זאת, כבר בהגנתם הראשונה על חגורות האליפות, נוויל ובו דאלאס (שהחליף את גריי עקב פציעה) הפסידו בקרב למשפחת וויאט ולמעשה הפסידו את תואר הזוגות. בפרק שהוקלט ב-20 ביוני (ושודר ב-17 ביולי) נוויל וקורי גרייבס ניצחו את משפחת וויאט בקרב על חגורות האליפות והפכו לאלופי הזוגות, מה שהפך את נוויל למתאבק הראשון שמחזיקה באותה חגורת אליפות פעם נוספת, אך עם פרטנר שונה. ב-8 ביוני 2016 הריבייבל (דאש ויילדר וסקוט דוסון) הפכו לזוג הראשון שזוכה באליפות הזוגות בפעם השנייה, כשהם ניצחו את אמריקן אלפא (צ'אד גייבל וג'ייסון ג'ורדן) באירוע NXT TakeOver: The End.
ב-1 באפריל 2017 במהלך הרסלמניה אקסס, הג'נרל מנג'ר של NXT, וויליאם ריגל, הודיע שכל חגורות האליפות של NXT יעוצבו מחדש. חגורות האליפות החדשות נחשפו באירוע NXT TakeOver: Orlando.
יהושע הלורקי

הירונימוס דה סנקטה פידה, נולד יהושע הלורקי (בלטינית: Hieronymus de Sancta Fide ‏; 1400-1430?) היה רופא והוגה קתולי ספרדי, יהודי מומר. יוזם ויכוח טורטוסה.

קורות חייו

הלורקי נולד בעיר לורקה שבדרום מזרח ספרד וחי באלקניז שבמחוז אראגון בספרד. בתקופת היותו יהודי כתב ספר על צמחי ועשבי מרפא. הוא היה תלמידו של שלמה הלוי מבורגוס בטרם האחרון המיר את דתו. למרות המרת הדת של רבו הוא נשאר יהודי באותה העת. הוא אף כתב אגרת לרבו שהתנצר ובה התווכח עמו על נכונותה של הדת הנוצרית. 
המיר את דתו רק מספר שנים לאחר מכן. הוא הוטבל ככל הנראה בשנת 1412 בהשפעתו של וינסנט פרר. הוא קיבל את השם הירונימוס דה סנטה פידה. לאחר התנצרותו הפך לרופאו של האנטי-אפיפיור בנדיקטוס השלושה עשר, והיה שותף לתעמולות למען המרת יהודים. 
במסגרת פעילותו זאת יזם את ויכוח טורטוסה. בוויכוח זה שימש כדובר הראשי מטעמה של הכנסייה. על פעילותו זאת כנגד אחיו לשעבר הוא כונה מגד"ף, ראשי תיבות של המילים מאיסטרי ג'רונימו די (סנטה) פי. 
ויכוחו עם חכמי ישראל פורסם כבר בימי הביניים בספר 'שבט יהודה' של רבי שלמה אבן וירגה, הפותח כך: 
"טופס הכתב ששלח החכם הגדול אבונשטרוק לקהל קדוש גירונא שנת קע"ג לפרט, כי עמדו בצרה וצוקה בפני האפיפיור גדולי ישראל לבקשת יהושע הלורקי, אשר אחר שנשתמד נקרא שמו בין הגויים מאישטרי גירונימו די שאנטה פי, וסימנו מגדף, כי שאל מאת האפיפיור שיבואו חכמי ישראל לפניו, והוא יוכיח להם שהמשיח כבר בא, והוא ישו, ויוכיח מן התלמוד שלהם".
יחסי דנמרק–צ'כיה

היסטוריה

היחסים הדיפלומטיים בין דנמרק לצ'כוסלובקיה כוננו ב-21 ביוני 1929. בשנת 1946, לאחר מלחמת העולם השנייה, חגג נמל התעופה קופנהגן קבלת פנים למטוס הראשון שטס מפראג לקופנהגן, ולכבוד כך נתלה דגל צ'כוסלובקיה בשדה התעופה. בשנת 1968 נחתם הסכם לשיתוף פעולה תרבותי ומדעי בין המדינות, ובשנות ה-70 הגיע  הסחר בין שתי המדינות ל-400 מיליון קרונות צ'כוסלובקיים בשנה.
בינואר 1993 נפרדה צ'כוסלובקיה לשתי מדינות עצמאיות: הרפובליקה הצ'כית וסלובקיה. הרפובליקה הצ'כית שמרה לעצמה את ההמנון והדגל של צ'כוסלובקיה, ומיד באותו יום כוננו יחסים דיפלומטיים עם דנמרק. היחסים בין צ'כיה לדנמרק מתוארים כ"טובים ", ושתי המדינות הן חברות מלאות בנאט"ו ובאיחוד האירופי.

יחסים דיפלומטיים

צ'כיה מחזיקה בדנמרק שגרירות בקופנהגן וקונסוליה באורהוס, ואילו דנמרק מחזיקה בצ'כיה רק שגרירות בפראג.

יחסים כלכליים

היצוא הדני הסתכם ב-4 מיליון קרונה דנית, והיבוא הסתכם ב-4 מיליון קרונה דנית בשנת 2009.
ההשקעות הדנית בצ'כיה היו 10 מיליארד קרונה דנית, והם מחזקות את הידידות הדו-צדדית בין המדינות. לגו, מארסק ובאנג & אלופסן הן חלק מהחברות הדניות שיש להן השקעות בצ'כיה.

ביקורים רשמיים

בשנת 1994 ביקרה מרגרטה השנייה, מלכת דנמרק בצ'כיה, ובשנת 2006 ביקר הנשיא הצ'כי ואצלב קלאוס בקופנהגן.
הדורבנים

פעילות מוזיקלית

שירה הראשון של הלהקה, "שוב הדיסקו כאן", יצא באוסף של הד ארצי בשנת 1999, אך הסינגל השני שלהם, "יצאנו לרקוד", יצא רק 4 שנים מאוחר יותר, ב-2003. שני השירים נחלו הצלחה רבה ברדיו. אלבומה הראשון של הלהקה, "קובי" (קרוי כך מכיוון שהיה כמו ילד לחברי הלהקה), יצא גם הוא ב-2003 בחברת הליקון וכלל גם את הלהיטים "לא בא לי לשמוע" (ששימש אף כשיר הנושא של התוכנית "המופע של סטיב"), "לבדוק לך ת'מנוע" מתוך הסרט "הללויה", "אחלה בחלה" בשיתוף עם ההרכב הקומי "שלישיית מה קשור" והשיר "אלפקה". בתוך חודשיים מיום יציאתו, מכר האלבום כ-10,000 עותקים.
אחרי האלבום "קובי" פרשו מהלהקה אורי וינשטוק הקלידן ואיש הסאונד והפרוגרמינג יוסי חסון. לסיבוב ההופעות שליווה את האלבום הצטרף הקלידן איתמר גרוס.
בשנת 2006 הוציאה הלהקה את אלבומה השני, "לוי". קדמו לו הסינגלים "עוד לילה" ו"כל מה שרצית", שזכו להשמעות רבות בתחנות הרדיו. במצעד הפזמונים השנתי ה'תשס"ו של גלגלצ זכתה הלהקה בתואר "הרכב השנה". לאחר צאת האלבום יצאו הסינגלים "בעוד שבוע", "הידעת" ו"סמבה סתיו".
באלבום השני המשיכה הלהקה עם מוטיב הדיסקו, אך הוסיפה סגנונות נוספים כגון בלדת רוק ("בפורים הזה"), או שירים בעלי ניחוח דרום אמריקאי ("צידו האחר", "יום שישי בשש"). הלהקה המשיכה אף בקו ההומוריסטי המזכיר את כוורת, בקטעי המעבר ובשיר "הידעת".
בשנת 2008 פרש מהלהקה הסולן איתי גלוסקא, עקב חילוקי דעות עם שאר חברי הלהקה.
ב-2009 הוציאה הלהקה סינגל ראשון ללא גלוסקא, "לא פוגע", שנטה יותר לכיוון הרוק. אחריו יצא הסינגל "אח, איזה בוקר 72", בו השתתף ששי קשת. בספטמבר 2009 יצא אלבומה השלישי של הלהקה, "אחד אחרי השני". ימים ספורים לאחר צאת האלבום הודיעו חברי הלהקה על סוף פעילותה.
מאז ההכרזה על הפירוק ממשיכים חברי הלהקה לשעבר - גיא מזיג, אייל מזיג, עידו אופק ורון אלמוג, לשתף פעולה במסגרת הרכב אחר בשם "סופרפליי", אשר מופיע בעיקר בחתונות ובאירועים אחרים. במסגרת "סופרפליי" מושם דגש על גרסאות כיסוי קופצניות לשירי שנות השבעים, כהמשך לסגנון הדיסקו שאפיין במידה רבה את שירי הדורבנים.
בירת קיץ

בירת קיץ היא עיר המשמשת כבירה אדמיניסטרטיבית, במהלך תקופות קיץ חמות וממושכות במיוחד.
בעבר היו בירות קיץ נפוצות במדינות בהן המערכת הפוליטית הייתה כזו שהמעמד השליט נהג לנפוש בקיץ בערים בעלות אקלים נוח יותר. בירות קיץ אינן נפוצות כיום כפי שהיו בעבר, בגלל "השטחת" הפירמידה הפוליטית והנגישות שלה לאנשים שאינם בהכרח בני המעמד הגבוה ובגלל כניסתם לשימוש המוני של מזגנים.

הודו

בהודו נהגה הממשלה לעבור מניו דלהי (216 מטר מעל לפני הים) לשימלה (2,130 מטר מעל לפני הים) למשך הקיץ. נוהג זה הופסק בשל הקושי להעביר את כל הפקידות הנלווית לעיר, כמו גם התפיסה הציבורית השלילית של מעבר זה של הפוליטיקאים ועובדי המדינה.

ספרד

בספרד נהגה הממשלה לעבור בקיץ ממדריד לסן סבסטיאן, שנמצאת בחלק הצפוני, הקריר יותר, של המדינה, בקרבת הגבול הצרפתי.
פתחי חמאד

פתחי חמאד (בערבית: فتحي حماد; נולד ב-3 בינואר 1961) הוא ממנהיגי תנועת החמאס בצפון רצועת עזה, מכהן כשר הפנים בממשלת החמאס מאז 2009.

ביוגרפיה

נולד ב-1961 במחנה הפליטים ג'בליה.
ב-2006 נבחר חמאד למועצה המחוקקת הפלסטינית מטעם תנועת החמאס כנציג בית לאהיא. באפריל 2009 לאחר חיסולו של סעיד סיאם על ידי צה"ל במהלך מבצע עופרת יצוקה, מונה כשר הפנים של ממשלת החמאס, הממונה בין היתר על מנגנוני הביטחון ובהם המשטרה ומנגנון ביטחון הפנים. בראיון עמו אמר חמאד כי פעילי מנגנוני הביטחון "יטפחו את 'ההתנגדות' וישמרו על אופציית 'הג'יהאד'. זאת, בניגוד למנגנוני הביטחון של פת"ח ש"נאבקו בהתנגדות וקיימו תיאום ביטחוני עם האויב". בנוסף משמש חמאד כאחראי על מערך התקשורת של החמאס הכולל את "ערוץ אל-אקצה", תחנת רדיו ועיתונים.
חמאד שותף לצוות המשא ומתן של תנועת החמאס בנוגע לגלעד שליט. בעצרת מחאה שנערכה ב-2007 מול בניין הפרלמנט בפלסטיני בעזה איים חמאד לחטוף חיילים נוספים אם ישראל תמשיך בסירובה לשחרר אסירים. בנובמבר 2009 הציע אגודת 'ואעד' למען האסירים הפלסטינים המנוהלת על ידי חמאד, סכום של 1,400,000 דולר לכל אזרח ערבי-ישראלי שיחטוף חייל צה"ל.
נאומו של חמאד ששודר בערוץ אל-אקצה בפברואר 2008 הובא כראייה לטענה כי החמאס עשה שימוש באזרחים כמגינים אנושיים. בנאומו אמר חמד: "העם הפלסטיני פיתח שיטות הרג משלו. עבור העם הפלסטיני, המוות הפך לתעשייה, ובה הנשים מצטיינות. הוא הפך נשים, ילדים, קשישים ומוג'הידין למגנים אנושיים במטרה לקרוא תיגר על מכונת ההפצצה הציונית. נדמה שאלו כמו אמרו לאויב הציוני: אנו חושקים במוות כפי שאתם חושקים בחיים". דבריו של חמאד צוטטו גם בדו"ח גולדסטון שקבע כי אין בדברים אלו כדי להוות ראייה לשימוש של החמאס באזרחים.
חמאד נשוי לשלוש נשים ומתגורר במחנה הפליטים ג'בליה. נחשב מקורב לגדודי עז א-דין אל-קסאם.
בראיון שערכו עמו מרשת "אל-חאכמה" המצרית, בתאריך 23 במרץ 2012, ציין חמאד כי "חצי מהפלסטינים הם מצרים, והחצי השני הם סעודים". בנוסף ציין כי הפלסטינים דורשים את עזרת הערבים כדי להמשיך לנהל את הג'יהאד.
טל טירנגל

ביוגרפיה

טירנגל החל את דרכו לצד יורן דוידי בהרכב "תירס סקסואל", השניים העלו סרטונים רבים לרשת וגרפו מאות אלפי צפיות. הדבר הוביל לפרסום רב בקרב הגולשים. לאחר מספר חודשים של עלייה מתמדת במספר הצפיות בסרטונים, יצאו בהופעה משלהם. השניים השתתפו יחד בסדרות ותוכניות רבות בהן שוברי גלים, כפולה והבנים והבנות.
ב-2012 השתתף יחד עם יורן דוידי בתוכנית האירוח "קאמבק", בה הצמד שר שירים הומוריסטיים. באותה שנה החל טירנגל להופיע עם רועי כפרי בצמד "שירי מרפסת".
ב-2015 השתתף בסרטם של הצמד הקומי שוגר זאזא "סרט אפס". באותה שנה יצר טירנגל יחד עם יורן דוידי והקומיקאי והראפר הישראלי איתי לוקץ' שיר בשם "המלך של הקראק", וכן יצר עם לוקץ' שיר נוסף בשם "שדה החלומות".
ב-2016 התארח בקליפים הומוריסטיים בתוכנית "לילה טוב עם אסף הראל", ששודרה בערוץ 10.
ב-2017 החל להשתתף בתוכנית המערכונים "טלוויזיה מהעתיד", וכן שימש כתסריטאי בחלק מהתוכנית.
ב-2018 התארח בשירו של הראפר הישראלי מיכאל סוויסה "רבע קילו" מתוך המיקסטייפ שלו "מלא בעצמי" וכן בשירו של הזמר לי בירן "רואה את העתיד". באותה שנה השתתף בסדרת הנוער הישראלית בכיכובה של נועה קירל "כפולה".
ב-2019 יצא לאוקרנים הסרט "המוסד" בו מגלם טירנגל את "פינץ'". באותה שנה הוציא יחד עם רועי כפרי את האלבום "שירי מרפסת", שמכיל שירים ששרו וביצעו כצמד "שירי מרפסת" לאורך השנים
בספטמבר 2019 התארח בשירו של ישי סוויסה ״מה זה בכלל משנה״ לצד מיכאל סוויסה, עדן דרסו ורביד פלוטניק.
כיהודה ועוד לקרא

כיהודה ועוד לִקְרָא הוא ניב עברי-תלמודי, שפירושו שאין צורך בהוכחה הנוספת, כאשר הראשונה חזקה יותר. בהשאלה משמש הביטוי כמעין הצהרת ענווה בעת הצטרפות ותמיכה בדעתם של אחרים, ומשמעותו כי דעת האומר או הכותב אינה בעלת משמעות לאחר שאחרים, חשובים יותר ממנו, כבר הביעו את דעתם בנידון, והוא רק מצטרף לדברי קודמיו.

מקור הביטוי

מקור הביטוי הוא משפט תמיהה המובא בתלמוד:
... האומר 'חרופתי' – מקודשת, משום שנאמר: (ספר ויקרא, פרק י"ט, פסוק כ') 'והיא שפחה נחרפת לאיש'; ועוד, שכן ביהודה קורין לארוסה 'חרופה'. ויהודה ועוד לקרא? אלא הכי קאמר: האומר 'חרופתי' ביהודה – מקודשת, שכן ביהודה קורין לארוסה 'חרופה'.
— תלמוד בבלי, מסכת קידושין, דף ו', עמוד א'.
ופירושו: וכי המקרא צריך סיוע ממנהג שביהודה? כלומר: האם לאחר שהובא פסוק כמקור לדין מסוים, קיים צורך להביא ראיה וסיוע מן העובדה שגם בחבל יהודה נהגו כך?
בספרות התורנית מופיע הביטוי "כיהודה ועוד לקרא" רבות, כמשמעותו המקורית: הבעת תמיהה או קביעת עובדה על אי הצורך בהבאת מקור או ראיה קלושים או בלתי מבוססים בסוגיות שונות, לאחר שכבר הובאו קודם לכן מקורות או ראיות מבוססות יותר.

השימוש המושאל

כבר בתקופת הראשונים, הושאל הביטוי כמשפט המהווה הצהרת ענווה בעת הצטרפות לדעתם של אחרים, למשל:
ומה שחתמו עמהם אנשים מהקהל, לא היה צריך, רק חתמו כמו יהודה ועוד לקרא.
— שו"ת הרא"ש כלל י"ג סימן כ'
כלומר לא היה צורך בחתימות התושבים כאשר הרבנים כבר הביעו את פסק ההלכה בנידון. דוגמה נוספת אנו מוצאים במשפט:
דברי רבי משה שיחיה אינם צריכים חיזוק. ואם באתי למלאות דבריו, "כיהודה ועוד לקרא" ודאי הוא כמו שכתב ר' משה.
— שו"ת הרשב"א חלק ד' סימן קנ"ב
 
כיום משמש הביטוי בשפת היום-יום, בתצורתו המושאלת, הבאה להביע הצטרפות לדעתם של אחרים. שימוש נרחב בביטוי מופיע בהסכמות לספרים ובחתימה על פסקי הלכה, או מכתבי "קול קורא" מרובי חותמים.
רבנים ואישים שונים, ששמם הפרטי הוא יהודה, נוהגים לצרף את חתימתם באמצעות הניב. אחד הבולטים שבהם; הרב יהודה צדקה, נהג לחתום כמעט באופן קבוע "כיאודה ועוד לקרא".
מפרץ טונקין

גאוגרפיה

אורכו של המפרץ 480 ק"מ ורוחבו 240 ק"מ. המפרץ ממוקם בין סין ווייטנאם. המפרץ רדוד ביותר ועומקו אינו עולה על 82 מטרים. במפרץ מספר איים השייכים לסין, ונשפך אליו הנהר האדום.

מקור השם

השם מקורו במילה הסינו-וייטנאמית 東京\Đông Kinh (דונג-קינג) שמשמעה "הבירה המזרחית" - כינוי קדום להאנוי בירתה של וייטנאם (כיום משמשת המילה הסינית לציון שמה של טוקיו). בוייטנאם נקרא המפרץ בשם הסינו-וייטנאמי "המפרץ הצפוני" - Vịnh Bắc Bộ או "מפרץ הים הדרומי"\"מפרץ האינאן" - Vịnh Hải Nam

היסטוריה

באוגוסט 1964 נשיא ארצות הברית לינדון ב. ג'ונסון הכריז שכוחות צפון וייטנאמים תקפו מספר פעמים משחתות של הצי האמריקאי במפרץ טונקין. המתקפה הראשונה אכן התקיימה בתגובה לפעולה של כוחות קומנדו אמריקאיים בקרבת החוף, אולם בדיעבד התברר כי לא הייתה מתקפה שנייה. אירוע זה ידוע כאירוע מפרץ טונקין שהביא להתערבות רשמית של ארצות הברית במלחמת וייטנאם עם קבלת החלטת מפרץ טונקין על ידי בית הנבחרים האמריקאי.
CURL

libcurl

libcurl היא תוכנת לקוח חינמית המעבירה מידע דרך פרוטוקולים התומכים ב-URL. היא תומכת ב-FTPS,‏ Gopher,‏ HTTP,‏ HTTPS,‏ SCP,‏ SFTP,‏ TFTP,‏ Telnet,‏ DICT,‏ LDAP,‏ LDAPS,‏ IMAP,‏ POP3,‏ SMTP ו RTSP
הספרייה תומכת בטכנולוגיות הבאות: תעודות HTTPS,‏ HTTP POST,‏ HTTP PUT,‏ העלאת מידע ב-FTP,‏ Kerberos,‏ HTTP העלאה מבוססת טפסים,‏ שירותי פרוקסי,‏ cookies,‏ זיהוי "user-plus-password",‏ חידוש העברה שנקטעה, ומינהור פרוקסי HTTP ‏(HTTP proxy tunneling).
הספרייה פועלת בפלטפורמות רבות. אפשר לבנות את הספרייה ב: Solaris,‏ NetBSD,‏ FreeBSD,‏ OpenBSD,‏ Darwin,‏ HPUX,‏ IRIX,‏ AIX,‏ Tru64,‏ Linux,‏ UnixWare,‏ HURD,‏ Windows,‏ Symbian,‏ AmigaOS,‏ OS/2,‏ BeOS,‏ Mac OS X,‏ Apple iOS,‏ Android,‏ Ultrix,‏ QNX Neutrino,‏ BlackBerry Tablet OS ו-BlackBerry 10,‏ OpenVMS,‏ RISC OS,‏ Novell NetWare,‏ DOS ועוד.
היא תומכת גם ב-IPv6 ו-fast.
שירותי תעבורה מאובטחת של מידע ב-SSL/TLS נתמכים דרך: OpenSSL,‏ GnuTLS,‏ NSS,‏ wolfSSL,‏ mbed TLS,‏ axTLS,‏ QSOSSL על IBM i,‏ Secure Transport על OS X ו iOS,‏ וכן SChannel על מערכות מסוג Windows.

cURL

היא תוכנה המפעילה ממשק שורת פקודה כדי לקבל ולשלוח קבצים עם שימוש ב-URL.
מכיוון ש-cURL משתמש בספריית libcurl היא תומכת במגוון רחב של פרוטוקולי רשת כולל: HTTP,‏ HTTPS,‏ FTP,‏ FTPS,‏ SCP,‏ SFTP,‏ TFTP,‏ LDAP,‏ LDAPS,‏ DICT,‏ TELNET,‏ FILE,‏ IMAP,‏ POP3,‏ SMTP ו RTSP (ארבעת האחרונים רק מגרסאות 7.20.0 או מאז 9 בפברואר 2010).

דוגמאות

השימוש הטריוויאלי בתוכנה כולל הקלדה של מילת המפתח curl ולאחריה כתובת ה-URL.
דוגמה לפקודה שתביא את דף הבית של האתר example.com:
curl www.example.com
cURL מוציא באופן דיפולטיבי את הפלט להתקן הפלט הסטנדרטי (בדרך כלל חלון הטרמינל). לכן הפקודה שלעיל, ברוב המערכות תציג את קוד המקור של האתר www.example.com בטקסט בחלון הטרמינל.
כדי לכתוב את הפלט לקובץ בשם example.html, יש להשתמש בדגל o-:
curl -o example.html www.example.com
בזמן הורדת המידע cURL יציג עקומת התקדמות אך לא יציג את העקומה כאשר הוא מתכונן להצגת המידע כדי שלא יפריע להצגת המידע.
כדי לשמור קובץ באותו שם שהוא מופיע האתר יש להשתמש ב O-:
curl -O www.example.com/example.html
אם הקובץ (example.html) הועבר למיקום חדש (אשר מתאפיין בהודעת השגיאה הכוללת header ואחריו קוד שגיאה מהסדרה 3xx) יש להשתמש בדגל L-:
curl -OL www.example.com/example.html
cURL מציע תכונות רבות נוספות כגון שימוש בשרת פרוקסי, אימות משתמש, העלאת קבצים ב FTP, HTTP Post, חיבור SSL, שימוש ב cookies, תכונת file transfer resume להעברות שנותקו במפתיע ועוד.
AIM-9 סיידוויינדר

מבנה והנדסה

הטיל עשוי גוף גלילי, בעל ראש הנחיה, ראש קרב, מקטע בקרה, ורקטת הנעה.
ההנחיה מבוצעת בעזרת שני זוגות כנפוני ניהוג קדמיים, וארבעה משטחי זנב המיועדים לייצוב, שבקצותיהם מורכבות גלגלי שיניים בעלי תנועה חופשית סביב ציר, שעוזרים בייצוב הטיל על פי עקרון אינרציית הגירוסקופ (סיבוב סביב ציר אחד יתנגד לתנועה סיבובית על ציר מנוגד; או - מה שזז קדימה או אחורה לא יזוז לצדדים). גלגלי השיניים (Rollerons) האלה היו מונעים למהירות סיבוב גבוהה מאוד על ידי זרימת האוויר ובכך מנעו מהטיל להסתובב סביב צירו. גלגלי השיניים הוכנסו בגרסה B (ראה להלן)
ראש ההנחיה הוא שואף חום תת-אדום, ומיועד להתביית באמצעות חיישנים מיוחדים על צינורות הפליטה החמים של המטרה (מטוס אויב) ולהתפוצץ בקרבתם או בתוכם.
לוגיקה מודלית

לוגיקה מודָלית (modal logic) היא הרחבה של הלוגיקה הקלאסית, המאפשרת הגדרה פורמלית של ביטויים מודליים. ביטויים מודליים הם למשל כאלה המאפיינים את אמיתותם של משפטים, כגון "הכרחי" ו"אפשרי". לדוגמה, על פסוק כמו "יורד גשם", ניתן להפעיל את האופרטורים המודליים של ההכרח והאפשרות ולקבל "בהכרח יורד גשם" או "אפשרי שיורד גשם". הלוגיקה המודלית מציעה מספר מערכות אקסיומטיות בעלות תכונות שונות, והיא ניתנת להחלה במספר תחומים נוספים, למשל לשם תיאור מושגים דאונטיים (מושגי החובה וההיתר המוסרי, אותם ניתן להחיל על טענות הקובעות מה ראוי, מה אסור, ומה מותר) וטמפורליים (המאפשרת להביע את המובן הזמני של טענות כאופרטורים החלים על טענות לא-זמניות, וכך לייצג קשרי היסק לוגיים בין טענות אלו), וכן בתחומים שונים, למשל בתורת הידיעה (לוגיקה אפיסטמית) ובהסתברות.

סמנטיקה של עולמות אפשריים עבור לוגיקה מודלית

סמנטיקה מקובלת ללוגיקה מודלית כוללת "מסגרת", או קבוצה של עולמות אפשריים, ויחס בינארי של "נגישות" בין עולמות אלו. בהתעלם מיחס הנגישות, שיוסבר להלן, סמנטיקה של עולמות אפשריים מפרשת את הטענה על מה שאפשרי כטענה על מצב עניינים ב"עולם" מסוים, את הטענה על מה שהכרחי כטענה על מצב העניינים "בכל העולמות האפשריים", ואת הטענה על הבלתי אפשרי כטענה על מה שאינו מצב העניינים "באף עולם אפשרי". פרשנויות מסוימות של "עולמות אפשריים", כמו זו של דייוויד לואיס, הן ריאליסטיות, והן מניחות את קיומם הממשי של עולמות מרובים, השונים מהעולם שלנו, האקטואלי, במידה זו או אחרת, אך כולם בעלי היתכנות לוגית.

יחס הנגישות

מאפיין חשוב המבדיל בין הסמנטיקה של המערכות האקסיומטיות השונות של הלוגיקה המודלית הוא האופן בו יחס הנגישות מוגדר בהן. הנגישות קובעת לגבי כל עולם במערך נתון של עולמות אפשריים, אילו עולמות במערך רלוונטיים לו. כך ניתן, למשל, להגדיר ש'הכרחי ש-' היא טענה אמיתית בעולם מסוים במערך אם ורק אם הטענה '' אמיתית בכל העולמות הנגישים לו (ולאו דווקא אם היא אמיתית בכל העולמות האפשריים בכלל), ואילו הטענה 'אפשרי ש-' היא אמיתית בעולם זה אם ורק אם הטענה '' אמיתית לפחות בעולם אחד הנגיש לו.
כך, למשל, במערכת האקסיומטית K, שהיא המערכת המודלית הבסיסית ביותר, הנגישות בין העולמות היא אקראית. במערכת המודלית T, לעומת זאת, הנגישות היא רפלקסיבית, כלומר, כל עולם נגיש גם לעצמו. במערכת המודלית B הנגישות היא רפלקסיבית וסימטרית (אם עולם n נגיש לעולם m גם עולם m נגיש לעולם n). במערכת המודלית S4 הנגישות היא רפלקסיבית וטרנזיטיבית (אם עולם n נגיש לעולם m ועולם m נגיש לעולם k, גם עולם n נגיש לעולם k), ובמערכת S5, שהיא המערכת המודלית הפשוטה ביותר, הנגישות היא אוניברסלית (כל עולם נגיש לכל עולם).

תולדות הלוגיקה המודלית

על אף שיש לה תקדימים אצל אריסטו ואצל ממשיכיו הסכולסטים ויליאם איש אוקאם וג'ון דנס סקוטוס, הלוגיקה המודלית המודרנית, המבוססת על מערכות אקסיומטיות, נוסדה בראשית המאה העשרים על ידי סי. איי. לואיס, שגם הציע את התיווי המקובל למונחי האפשרות וההכרח. הלוגיקה המודלית זכתה לתנופה החל ממחצית המאה, בעבודתה של רות ברקן מרקוס. העידן הנוכחי בלוגיקה המודלית החל ב-1959, בעבודתו של סול קריפקי, שסיפק את התורה הסמנטית המקובלת עבורה ואיפשר לנסח הוכחות שלמות עבור הלוגיקה המודלית.
התאבכות

התאבכות היא תופעה פיזיקלית המתרחשת כאשר גלים משני מקורות או יותר נפגשים במרחב. באזור המפגש נוצרת תבנית דמוית שריג מכיוון שבהכרח מתקבלות נקודות במרחב בהן שיא של גל אחד נפגש עם עמק של גל אחר תוך התבטלות הדדית (מלאה או חלקית בהתאם לעוצמותיהם), ולעומתן מתקבלות נקודות בהן שיאי שני גלים נפגשים תוך יצירת שיא משותף בעל עוצמה יחסית גבוהה.
שמיר (ספרות האגדה)

שימוש

השמיר מובא כהסבר כיצד ביקע משה רבנו את אבני האפוד, ובעיקר כיצד בנה שלמה המלך את בית המקדש בלי לעשות שימוש בברזל לסיתות אבני הבניין - עליהן נאמר "וְהַבַּיִת בְּהִבָּנֹתוֹ אֶבֶן שְׁלֵמָה מַסָּע נִבְנָה וּמַקָּבוֹת וְהַגַּרְזֶן כָּל כְּלִי בַרְזֶל לֹא נִשְׁמַע בַּבַּיִת בְּהִבָּנֹתוֹ" (ספר מלכים א', פרק ו', פסוק ז') (הסבר אחר המובא בתלמוד הוא שהאבנים סותתו מחוץ להר הבית בטרם הובאו אליו).

מקורות

השמיר נזכר במגוון מקורות תנאיים, אך המקור בו הוא מוזכר בצורה הרחבה ביותר הוא הגמרא במסכת גיטין הדנה במלכותו של שלמה:
שידה ושידתין למאי איבעי ליה? [למה היה צריך לשלוט בשדים ובשדות?] דכתיב: 'והבית בהבנותו אבן שלמה מסע נבנה וגו', אמר להו לרבנן: היכי אעביד? [אמר (שלמה) לחכמים - איך אעשה?] אמרו ליה: איכא שמירא דאייתי משה לאבני אפוד... [אמרו לו:ישנו השמיר שהביא משה ל (חיתוך) אבני האפוד...]
.
המקור הראשון בספרות התנאים שבו נזכר השמיר הוא המשנה המוכרת בפרקי אבות, שבה מוזכר השמיר כאחד מעשרה דברים שנבראו בערב שבת בין השמשות - דהיינו לקראת סיום ששת ימי הבריאה:
עשרה דברים נבראו בערב שבת בין השמשות ואלו הן: פי הארץ ופי הבאר ופי האתון והקשת והמן והמטה והשמיר והכתב והמכתב והלוחות. ויש אומרים אף המזיקין וקבורתו של משה ואֵילו של אברהם אבינו. ויש אומרים אף צבת בצבת עשויה.
— משנה, מסכת אבות, פרק ה', משנה ו'
עוד נאמר במשנה, מסכת סוטה, פרק ט', משנה י"ב שעם חורבן בית המקדש הראשון 'בטל השמיר'. 
בתלמוד מוזכר שהשמיר הוא 'כחוט השערה' (ומכאן יכולתו לגרום לחיתוך עדין כזה הנדרש לחריטה על אבני האפוד), ומקום משמרתו הוא אצל שר הים,  מדברי התלמוד בבלי, מסכת סוטה, דף מ"ח, עמוד ב' משתמע שהשמיר אינו מסוגל לבקע עופרת ולכן נשמר בקופסת עופרת: "במה משמרין אותו כורכין אותו בספוגין של צמר ומניחין אותו באיטני של אבר מליאה סובי שעורין". וכך אף נראה מנבואת זכריה המזכיר את המונח 'שמיר' - "וְלִבָּם שָׂמוּ שָׁמִיר מִשְּׁמוֹעַ אֶת הַתּוֹרָה וְאֶת הַדְּבָרִים אֲשֶׁר שָׁלַח יי' צְבָאוֹת בְּרוּחוֹ בְּיַד הַנְּבִיאִים הָרִאשֹׁנִים וַיְהִי קֶצֶף גָּדוֹל מֵאֵת יי' צְבָאוֹת", לאחר שמוקדם יותר הוא מזכיר את הרשעה שאל פיה מושלכת אבן עופרת - נבואה שפרשנותה מורכבת, ומהווה כר נרחב לפרשנות מדרשית. מקורות אחרים] מזכירים את 'זיז שדי' כמופקד על משמרתו של השמיר.

זיהוי

אזכור העופרת, המשמשת להגנה מקרינה רדיואקטיבית, כחומר המסוגל לבלום את השמיר, הביא את עמנואל וליקובסקי לטעון כי השמיר היה למעשה חומר רדיואקטיבי המצוי בטבע, כגון רדיום.
דעה נוספת] מבוססת על דעת רש"י, על פיה השמיר היא תולעת היוצרת קרינה.
דעה נוספת סבורה שישנם שני סוגי שמיר. השמיר המבואר בפסוק הוא אבן או גוף אחר חד. שנמצא גם כיום (למשל יהלום) והשמיר של בית המקדש הוא בריה שאינה מוכרת כיום שיש לה תכונת חיתוך ולכן נקראת כך בהשאלה.
ביוני 2019 צוות חוקרים מאוניברסיטת נורת'איסטרן שבבוסטון, גילה בנהר אבטן שבפיליפינים, תולעת אנדמית בשם לית'ורדו אבטאניקה (lithoredo abatanica) המסוגלת לחתוך סלעים ולחיות בתוכם.
נסיך אדום, נסיכה כחולה

עלילה

יוסי הוא ילד שנהנה לצייר ובדרך-קבע נושא את צבעי-היסוד בכיסו. הוא אינו אוהב להיות ילד טוב והוא מחליף כל דבר חשוב שעליו לעשות בציור. שיגעון-הציור שלו אינו מוצא-חן בעיני איש מלבדו, עד כי לבסוף לא הייתה מסוגלת עוד מורתו לסבול את חיבתו העזה לציור ופקדה עליו לכתוב חיבור מעורר-עניין בחדר המורים. הוא החל, כהרגלו, להוציא את הצבעים מן הכיס אולם לדרישתה של מורתו נמנע משימוש בצבעים. למרות דרישה זו, ולמרות שמטרתו הייתה לכתוב חיבור, הוא צייר רצף של ציורים שיוצר סיפור במרכזו נסיך ונסיכה המאוהבים זה בזו. כל אחד מהם גר באזור מונוכרומטי (אצל הנסיך אדום ואצל הנסיכה כחול). מלכי הממלכות מסוכסכים זה עם זה. על תושבי האזורים המונוכרומטים חל איסור לדבר עם תושבי האזור המונוכרומטי האחר ועקב כך נאלצים הנסיך והנסיכה לנופף זה לזו במטפחת.
הנסיך והנסיכה מגלים כי הנשיקות שהם מפריחים זה לזו הופכות לפרחים שצבעם תואם לצבעו של מפריח הנשיקה ואף כי ביכולתם ליצור פרחים סגולים כאשר שתי הנשיקות נפגשות. בהמשך מתווספים צבעים נוספים לשדה עקב נוכחותה של שמש צהובה שזרחה בשמיים. הפרחים מוצאים חן בעיניה והיא מחממת אותם. כל אחד מהמלכים נדהם מן השדה הצבעוני ושולח את אנשיו לפני שהמלך השני יבחין בשדה הצבעוני. למעשה שניהם הבחינו בשדה יחדיו וכך האנשים הכחולים והאנשים האדומים נפגשים לראשונה.
גם בעקבות האירועים מתאחדים הנסיך והנסיכה, האיסור על הקשר בין האנשים האדומים לאנשים הכחולים מתבטל. השמש שולחת את קרניה כדי לנשק את הנסיך והנסיכה שמקבלים בעקבות כך צבעים נוספים. הם זוכים בבגדים צבעוניים, שיער צהוב לנסיכה ושיער שחור לנסיך. המלכים, שנשארו כל אחד בממלכתו, אינם יודעים מה מקור הצבעים הללו.
בסיום שב יוסי לכיתה. המורה בוחנת את ציוריו ואת הצבעים שיש לו בכיס ואומרת ליוסי כי "כל העולם בכיסו".
צי האוויר השני (לופטוואפה)

היסטוריה

צי האוויר הוקם ב-1 בפברואר 1939, ולמפקדו מונה הלמוט פלמי. צי האוויר שהה במהלך המערכה בפולין במערב גרמניה, ולאחר מכן לחם במהלך המערכה על צרפת והקרב על בריטניה. במהלך מבצע ברברוסה העניקו כוחות צי האוויר סיוע לכוחות קבוצת ארמיות מרכז, ולאחר מכן פעלו כוחות צי האוויר בצפון אפריקה והים התיכון. בשנת 1944 הוצב צי האוויר באיטליה, וב-27 בספטמבר 1944 פורק צי האויר.